## La Vicepresidència licita les obres de rehabilitació d’elements comuns i millora energètica del grup de vivenda pública de Monforte del Cid

*** La Generalitat invertirà 2,37 milions d’euros en esta actuació, que és finançada amb fons europeus Next Generation
* El termini de presentació d’ofertes finalitza el pròxim 31 d’octubre**

La Vicepresidència i Conselleria de Servicis Socials, Igualtat i Vivenda ha licitat les obres de rehabilitació reurbanització per a millora d’elements comuns i eficiència energètica dels edificis del carrer Gastón Castelló, 2, 4 i 6, dins del grup de vivenda pública Dones Esportistes de Monforte del Cid.

L’Entitat Valenciana d’Habitatge i Sòl (EVha), dependent de la Vicepresidència Segona i Conselleria de Servicis Socials, Igualtat i Vivenda, ha licitat les obres per 2.376.195 euros (IVA exclòs).

Esta actuació, que s’emmarca en el desenrotllament d’un pla d’intervenció sostenible (PINN), compta amb finançament del Programa 1 d’ajuda a la rehabilitació de barris del Pla de recuperació, transformació i resiliència dels Fons Europeus Next Generation.

Respecte a les actuacions que s’han de dur a terme, destaca la millora de les condicions d’accessibilitat de l’edifici i de les zones comunes mitjançant la instal·lació de tres ascensors (un en cada bloc) i el muntatge de passarel·les i escales exteriors en els blocs 2 i 4.

Les obres també inclouran l’accés a planta baixa a cota zero per a garantir l’accessibilitat als diferents blocs a través d’una sèrie de rampes que salvaran els desnivells existents, tant des de l’accés principal com des de l’accés posterior a través d’una plaça.

Un altre dels objectius d’esta actuació serà la millora de l’eficiència energètica mitjançant la incorporació d’un sistema d’aïllament tèrmic per l’exterior en totes les façanes. A això se sumarà la substitució de les fusteries per unes de PVC, la qual cosa suposarà una important millora en l’habitabilitat de les vivendes.

El PINN també inclourà millores dels vestíbuls (reparació dels elements en mal estat i substitució de bústies), reparació de danys en l’estructura i en la coberta, i instal·lació d’elements de seguretat com a extintors i enllumenat d’emergència.

De la mateixa manera, la intervenció millorarà les condicions ambientals i d’imatge urbana del grup, per a fomentar així la cohesió social i de pertinença dels residents d’estes vivendes. En eixe sentit, cal destacar que s’habilitarà un local actualment sense ús per a convertir-lo d’ús comunitari.

Per a obtindre informació sobre la licitació cal dirigir-se a la web de l’EVha o en la plataforma de contractació de l’Estat. El termini per a la presentació d’ofertes conclourà el pròxim 31 d’octubre.

Fecha: 03/10/2024